นายกรัฐมนตรี ฝากผู้ขับขี่เคารพกฎจราจรและร่วมมือลดปัญหาจราจรติดขัดช่วงเปิดเทอม พร้อมให้กำลังใจชาวมุสลิมถือศีลอดช่วงรอมฎอน
นายกรัฐมนตรี ฝากผู้ขับขี่เคารพกฎจราจร และร่วมมือลดปัญหาจราจรติดขัดช่วงเปิดเทอม พร้อมให้กำลังใจชาวมุสลิมถือศีลอดช่วงรอมฎอนพลโท วีรชน สุคนธปฏิภาค รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี ติดตามปัญหาการจราจรคับคั่งและติดขัดในช่วงเปิดเทอม โดยได้รับรายงานว่าหลายจุดในกรุงเทพฯ และจังหวัดใหญ่ ๆ มีปริมาณรถมากในบริเวณโรงเรียนและพื้นที่โดยรอบ เนื่องจากพ่อแม่ผู้ปกครองขับรถไปส่งบุตรหลาน ซึ่งคาดว่าจะเป็นเช่นนี้อีกราว 1-2 สัปดาห์ ทั้งในช่วงเช้าและเย็น จนกว่าแต่ละครอบครัวจะปรับตัวได้นายกรัฐมนตรี ฝากให้ผู้ขับขี่เคารพกฎจราจรและกำชับให้เจ้าหน้าที่กวดขันวินัยจราจรอย่างเคร่งครัด พร้อมทั้งอำนวยการจราจรให้มีประสิทธิภาพ เช่น เปิดช่องทางเสริมพิเศษ สำหรับพ่อแม่ผู้ปกครองควรศึกษาเส้นทางและเผื่อเวลาการเดินทาง จัดเตรียมอุปกรณ์การเรียนของบุตรหลานให้พร้อมก่อนถึงโรงเรียน และไม่จอดรถแช่ ส่วนประชาชนทั่วไปอาจพิจารณาหลีกเลี่ยงเส้นทางที่ใกล้โรงเรียนในช่วงเวลาเร่งด่วนนอกจากนี้ นายกรัฐมนตรียังได้ให้กำลังใจพี่น้องชาวมุสลิมที่กำลังเข้าสู่เดือนรอมฎอนหรือช่วงของการถือศีลอด โดยถือว่าเป็นเดือนบุญอันยิ่งใหญ่ และเป็นโอกาสที่ทุกคนจะชำระกาย วาจา และจิตใจให้สะอาดบริสุทธิ์อีกด้วย